
Európsky parlament,
–	so zreteľom na návrh Komisie pre Európsky parlament a Radu (COM(2025)0137),
–	so zreteľom na článok 294 ods. 2, článok 42 prvý odsek a článok 43 ods. 2 Zmluvy o fungovaní Európskej únie, v súlade s ktorými Komisia predložila návrh Európskemu parlamentu (C10‑0058/2025),
–	so zreteľom na článok 294 ods. 3 Zmluvy o fungovaní Európskej únie,
–	so zreteľom na stanovisko Európskeho hospodárskeho a sociálneho výboru zo 17. júla 2025[footnoteRef:1], [1:  	Ú. v. EÚ C, C/2025/5161, 28.10.2025, ELI: http://data.europa.eu/eli/C/2025/5161/oj.] 

–	so zreteľom na stanovisko Výboru regiónov z 2. júla 2025[footnoteRef:2], [2:  	Ú. v. EÚ C, C/2025/4418, 29.8.2025, ELI: http://data.europa.eu/eli/C/2025/4418/oj.] 

–	so zreteľom na predbežnú dohodu schválenú gestorským výborom podľa článku 75 ods. 4 rokovacieho poriadku, a na záväzok zástupcu Rady, vyjadrený v liste zo 16. decembra 2025, schváliť pozíciu Európskeho parlamentu v súlade s článkom 294 ods. 4 Zmluvy o fungovaní Európskej únie,
–	so zreteľom na článok 60 rokovacieho poriadku,
–	so zreteľom na správu Výboru pre poľnohospodárstvo a rozvoj vidieka (A10-0220/2025),
1.	prijíma nasledujúcu pozíciu v prvom čítaní;
2.	berie na vedomie vyhlásenie Komisie, ktoré je uvedené v prílohe k tomuto uzneseniu a ktoré bude uverejnené v sérii C Úradného vestníka Európskej únie;
3.	žiada Komisiu, aby mu vec znovu predložila, ak nahrádza, podstatne mení alebo má v úmysle podstatne zmeniť svoj návrh;
4.	poveruje svoju predsedníčku, aby postúpila túto pozíciu Rade, Komisii a národným parlamentom.








P10_TC1-COD(2025)0071
Pozícia Európskeho parlamentu prijatá v prvom čítaní 10. februára 2026 na účely prijatia nariadenia Európskeho parlamentu a Rady (EÚ) 2026/..., ktorým sa menia nariadenia (EÚ) č. 1308/2013, (EÚ) č. 251/2014 a (EÚ) 2021/2115, pokiaľ ide o určité pravidlá trhu a sektorové podporné opatrenia v sektore vinohradníctva a vinárstva a pre aromatizované vínne výrobky, a nariadenie (EÚ) 2024/1143, pokiaľ ide o určité pravidlá označovania liehovín


(Keďže bola dosiahnutá dohoda medzi Európskym parlamentom a Radou, pozícia Európskeho parlamentu zodpovedá záverečnému legislatívnemu aktu, nariadeniu (EÚ) 2026/471.)



PRÍLOHA K LEGISLATÍVNEMU UZNESENIU

Vyhlásenie Komisie pri príležitosti prijatia nariadenia Európskeho parlamentu a Rady (EÚ) 2026/471 z 24. februára 2026[footnoteRef:3], ktorým sa menia nariadenia (EÚ) č. 1308/2013, (EÚ) č. 251/2014 a (EÚ) 2021/2115, pokiaľ ide o určité pravidlá trhu a sektorové podporné opatrenia v sektore vinohradníctva a vinárstva a pre aromatizované vínne výrobky, a nariadenie (EÚ) 2024/1143, pokiaľ ide o určité pravidlá označovania liehovín [3:  	Ú. v. EÚ L, 2026/471, 26.2.2026, ELI: http://data.europa.eu/eli/reg/2026/471/oj.] 

Komisia vynaloží maximálne úsilie, aby v roku 2026 predložila príslušnej expertnej skupine alebo výboru: 
1.	návrh vykonávacieho aktu, ktorým sa zmení nariadenie (EÚ) 2018/274, pokiaľ ide o možnosť predĺžiť uplatňovanie zjednodušeného postupu udeľovania povolení na opätovnú výsadbu stanoveného v článku 9 uvedeného nariadenia;
2.	návrh zmeny delegovaného nariadenia Komisie (EÚ) 2019/33 s cieľom vymedziť systém Únie na identifikáciu údajov uvedených na obale alebo etikete vinárskych výrobkov elektronickými prostriedkami v zmysle článku 119 ods. 4 a 5 nariadenia (EÚ) č. 1308/2013;
3.	návrh zmeny delegovaného nariadenia Komisie (EÚ) 2019/934 s cieľom zahrnúť do vymedzenia pojmu „kupáž“ („sceľovanie“) možnosť sceľovať odalkoholizované alebo čiastočne odalkoholizované vína s tichými vínami na výrobu čiastočne odalkoholizovaných vín;
4.	návrh delegovaného aktu, ktorým sa stanovia podmienky vyklčovania opustených vinohradov podľa nového článku 62 ods. 6 nariadenia (EÚ) č. 1308/2013.

